CELEX: 
Language: fi
Date: 2022-06-16 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) 2021/2116 muuttamisesta siltä osin kuin on kyse tiettyihin Euroopan parlamentin ja neuvoston asetuksissa (EU) 2021/2115 ja (EU) N:o 1308/2013 säädettyihin interventioihin ja tukitoimenpiteisiin liittyvien ennakkomaksujen maksamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Yhteisen maatalouspolitiikan rahoituksesta, hallinnoinnista ja seurannasta 2. joulukuuta 2021 annetun Euroopan parlamentin ja neuvoston asetuksen (EU) 2021/2116
                  1
                44 artiklassa säädetään jäsenvaltioiden mahdollisuudesta suorittaa ennakkomaksuja tiettyjen yhteisen maatalouspolitiikan (YMP) tukitoimenpiteiden tuensaajille. Jotta ennakkomaksut maksettaisiin johdonmukaisella ja syrjimättömällä tavalla, asetuksen (EU) 2021/2116 44 artiklan 4 kohdassa siirretään komissiolle valta antaa delegoituja säädöksiä mainitun artiklan muuttamiseksi lisäämällä sääntöjä, joilla jäsenvaltioiden sallitaan suorittaa ennakkomaksuja asetuksen (EU) 2021/2115
                  2
                III osaston III luvussa tarkoitettujen tiettyjen alojen interventioiden ja tiettyjen asetuksessa (EU) N:o 1308/2013
                  3
                säädettyjen maatalousmarkkinoita säätelevien tai tukevien toimenpiteiden osalta.
            
            
               Jotta voidaan varmistaa varainhoidon joustavuus ja parantaa tietyillä asetuksen (EU) 2021/2115 III osaston III luvussa tarkoitetuilla aloilla toteutettavien interventioiden tehokkuutta tarjoamalla tuensaajille kassavirtaa, on tärkeää antaa jäsenvaltioille mahdollisuus maksaa ennakkomaksuja tuensaajille. Tämä oli mahdollista jo asetuksen (EU) N:o 1308/2013 nojalla siltä osin, kuin kyseessä ovat hedelmä- ja vihannesalan tuottajaorganisaatiot, jotka toteuttavat toimintaohjelmia, oliiviöljyn ja syötäväksi tarkoitettujen oliivien alan tuottajaorganisaatiot ja toimialakohtaiset organisaatiot, jotka toteuttavat kansallisia tukiohjelmia, sekä viinialan tuensaajat, jotka toteuttavat viinialan kansallisten tukiohjelmien mukaisia toimenpiteitä.
            
            
               Tällaisten ennakkomaksujen soveltamista kyseisillä aloilla olisi jatkettava strategiasuunnitelma-asetuksen (EU) 2021/2115 puitteissa. Asiaa koskevat säännöt olisi yhdenmukaistettava ja ulotettava koskemaan kaikkia asetuksen (EU) 2021/2115 42 artiklassa tarkoitettuja aloja. Tämä tarkoittaa, että ennakkomaksujen suorittamismahdollisuutta olisi voitava soveltaa myös mehiläishoitoon, humalaan ja asetuksen (EU) N:o 1308/2013 1 artiklan 2 kohdan a–h, k, m, o–t ja w alakohdassa tarkoitettuihin aloihin sekä aloihin, jotka kattavat asetuksen (EU) 2021/2115 liitteessä VI luetellut tuotteet.
            
            
               Euroopan parlamentin ja neuvoston asetuksen (EU) N:o 1308/2013
                  4
                II osan I osaston II luvun I jaksossa säädetty tukijärjestelmä hedelmien ja vihannesten sekä maidon ja maitotuotteiden toimittamiseksi oppilaitoksiin ei tällä hetkellä anna jäsenvaltioille mahdollisuutta suorittaa ennakkoja. Saatujen kokemusten perusteella ja jotta voidaan varmistaa varainhoidon joustavuus ja estää tuenhakijoiden kassavirtavaikeudet, on aiheellista, että jäsenvaltioilla on mahdollisuus maksaa ennakkomaksuja asetuksen (EU) 2021/2116 44 artiklan 5 kohdan mukaisesti vahvistetuin erityisedellytyksin. Koska kyseisen tukijärjestelmän hallinnointi ja täytäntöönpano perustuvat kouluvuosiin kunkin kalenterivuoden 1. elokuuta alkaen, ennakkomaksujärjestelmää olisi sovellettava lukuvuodesta 2023/2024 (1. päivästä elokuuta 2023).
            
            
               Asetuksen (EU) 2021/2116 44 artiklan 4 kohdan nojalla siirretyn säädösvallan perusteella komissio ehdottaa asetuksen (EU) 2021/2116 44 artiklan muuttamista siten, että siihen sisällytetään jäsenvaltioiden mahdollisuus myöntää ennakkomaksuja asetuksen (EU) 2021/2115 42 artiklassa lueteltujen alojen interventioiden, asetuksen (EU) N:o 1308/2013 II osan I osaston II luvun I jaksossa säädetyn tukijärjestelmän ja maatalousmarkkinoita tukevien poikkeuksellisten toimenpiteiden osalta ja jotta voidaan toteuttaa asetuksen (EU) N:o 1308/2013 219, 220 ja 221 artiklan nojalla vahvistetut tarvittavat toimenpiteet erityisten ongelmien ratkaisemiseksi kriisitilanteissa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Kuulemisia, joihin osallistui asiantuntijoita kaikista 27 jäsenvaltiosta, järjestettiin asetuksen (EU) N:o 1308/2013 nojalla perustetussa maatalousmarkkinoita käsittelevässä asiantuntijaryhmässä, erityisesti 15. helmikuuta 2022 pidetyssä kokouksessa. Tässä kokouksessa komissio esitteli alustavan näkemyksensä delegoidun säädöksen soveltamisalasta ja komission delegoidun asetuksen (EU) 2021/2116 44 artiklaan tehtävistä muutoksista, joista sitten keskusteltiin. Tämän jälkeen delegoitua säädöstä muokattiin ottaen huomioon asiantuntijoiden havainnot ja huomautukset. Delegoidusta säädöksestä käytiin julkinen kuuleminen 25. huhtikuuta ja 23. toukokuuta 2022 välisenä aikana Europa-verkkosivustolla. Vastauksia saatiin vain yksi, eivätkä siinäkään annetut huomautukset koskeneet tätä säädöstä vaan delegoitua asetusta (EU) 2022/127. Tämä delegoitu säädös ei myöskään kata osasuorituksia. Mikään ei estä jäsenvaltioita myöntämästä osasuorituksia tiettyjen alojen tuensaajille kansallisten sääntöjen mukaisesti.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tällä delegoidulla säädöksellä muutetaan asetuksen (EU) 2021/2116 44 artiklaa siten, että siihen sisällytetään jäsenvaltioiden mahdollisuus myöntää ennakkomaksuja asetuksen (EU) 2021/2115 42 artiklassa lueteltujen alojen interventioiden, asetuksen (EU) N:o 1308/2013 II osan I osaston II luvun I jaksossa säädetyn tukijärjestelmän ja asetuksen (EU) N:o 1308/2013 219, 220 ja 221 artiklan nojalla hyväksyttyjen maatalousmarkkinoita tukevien poikkeuksellisten toimenpiteiden osalta.
            
            
               KOMISSION DELEGOITU ASETUS (EU) …/…,
            
            
               annettu 16.6.2022,
            
            
               Euroopan parlamentin ja neuvoston asetuksen (EU) 2021/2116 muuttamisesta siltä osin kuin on kyse tiettyihin Euroopan parlamentin ja neuvoston asetuksissa (EU) 2021/2115 ja (EU) N:o 1308/2013 säädettyihin interventioihin ja tukitoimenpiteisiin liittyvien ennakkomaksujen maksamisesta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta 2 päivänä joulukuuta 2021 annetun Euroopan parlamentin ja neuvoston asetuksen (EU) 2021/2116
                  5
                ja erityisesti sen 44 artiklan 4 kohdan,
            
            
               sekä katsoo seuraavaa:
            
            
               (1)Asetuksen (EU) 2021/2116 44 artiklassa säädetään jäsenvaltioiden mahdollisuudesta maksaa ennakkomaksuja tiettyjen interventioiden ja muiden tukitoimenpiteiden tuensaajille. Euroopan parlamentin ja neuvoston asetuksessa (EU) N:o 1308/2013
                  6
                säädetään jo tästä mahdollisuudesta, mutta ainoastaan hedelmä- ja vihannesalan, viinin, oliiviöljyn ja syötäväksi tarkoitettujen oliivien alan interventioiden osalta. 
            
         
         
            
               (2)Jotta ennakkomaksut maksettaisiin johdonmukaisella ja syrjimättömällä tavalla, mahdollisuus maksaa ennakoita olisi ulotettava koskemaan kaikkia Euroopan parlamentin ja neuvoston asetuksen (EU) 2021/2115
                  7
                III osaston III luvussa tarkoitettuja interventioita.
            
            
               (3)Samasta syystä jäsenvaltioiden mahdollisuus maksaa ennakoita olisi ulotettava koskemaan asetuksen (EU) N:o 1308/2013 II osan I osaston II luvun 1 jaksossa säädettyä, hedelmien ja vihannesten ja maidon ja maitotuotteiden toimittamista oppilaitoksiin koskevaa tukijärjestelmää. Ennakkomaksujen maksamiseen olisi sovellettava asetuksen (EU) 2021/2116 44 artiklan 5 kohdan mukaisesti vahvistettuja erityisedellytyksiä. Koska tukijärjestelmän hallinnointi ja täytäntöönpano perustuvat komission täytäntöönpanoasetuksen (EU) 2017/39
                  8
                1 artiklan 2 kohdassa määriteltyihin kouluvuosiin, ennakkomaksujärjestelmää olisi sovellettava lukuvuoden 2023/2024 ja sitä seuraavien lukuvuosien tukeen.
            
            
               (4)Asetuksen (EU) N:o 1308/2013 219–221 artiklan mukaisilla maatalousmarkkinoita tukevilla poikkeuksellisilla toimenpiteillä pyritään ratkaisemaan erityisiä markkinaongelmia tai -häiriöitä. Tällaiset poikkeukselliset toimenpiteet voidaan toteuttaa unionin poikkeuksellisena ja väliaikaisena rahoitustukena aloilla, joihin ongelmat tai häiriöt kohdistuvat. Nykyiset säännöt eivät anna jäsenvaltioille mahdollisuutta maksaa ennakkomaksuja tällaisesta tuesta. Kokemus on kuitenkin osoittanut, että poikkeuksellisten markkinatukitoimenpiteiden olisi tultava voimaan välittömästi, jotta voidaan välttää vaikeasti korjattavissa oleva markkinatilanteen heikkeneminen. Sen vuoksi on aiheellista antaa jäsenvaltioille mahdollisuus maksaa ennakkomaksuja kyseisten poikkeuksellisten markkinatukitoimenpiteiden tuensaajille asetuksen (EU) 2021/2116 44 artiklan 5 kohdan mukaisesti vahvistettujen erityisedellytysten mukaisesti.
            
            
               (5)Sen vuoksi asetusta (EU) 2021/2116 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetuksen (EU) 2021/2116 44 artiklaan 3 a, 3 b ja 3 c kohta seuraavasti:
            
            
               ”3 a. Jäsenvaltiot voivat päättää maksaa ennakkomaksuja asetuksen (EU) 2021/2115 III osaston III luvussa tarkoitettujen interventioiden tuensaajille 5 kohdan mukaisesti vahvistetuin erityisedellytyksin.
            
            
               3 b. Jäsenvaltiot voivat päättää maksaa ennakkomaksuja asetuksen (EU) N:o 1308/2013 II osan I osaston II luvun 1 jaksossa säädetyssä tukijärjestelmässä lukuvuoden 2023/2024 ja sitä seuraavien lukuvuosien tuen osalta 5 kohdan mukaisesti vahvistetuin erityisedellytyksin.
            
            
               3 c. Jäsenvaltiot voivat päättää maksaa ennakkomaksuja asetuksen (EU) N:o 1308/2013 219, 220 ja 221 artiklan mukaisesti hyväksyttyjen maatalousmarkkinoita tukevien toimenpiteiden tuensaajille 5 kohdan mukaisesti vahvistetuin erityisedellytyksin.”
            
            
               2 artikla
            
            
               Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 16.6.2022
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 435, 6.12.2021, s. 187.
               
               
                  
                     (2)
                  
                        Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).
               
               
                  
                     (3)
                  
                        Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
               
               
                  
                     (4)
                  
                        Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
               
               
                  
                     (5)
                  
                        EUVL L 435, 6.12.2021, s. 187.
               
               
                  
                     (6)
                  
                        Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
               
               
                  
                     (7)
                  
                        Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).
               
               
                  
                     (8)
                  
                        Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EUVL L 5, 10.1.2017, s. 1).